Landsrettens kendelse stadfæstes, således at fremlæggelse af bilag G og H tillades
Ret: Højesteret (3. instans)
Faggruppe: Civilsag — Almindelig civil sag
Sagsemner: Retspleje og civilproces;

/

HØJESTERETS KENDELSE
afsagt tirsdag den 24. januar 2023

Sag BS-38130/2022-HJR

Alm. Brand Forsikring A/S
(advokat Jesper Ravn)

mod

Ankestyrelsen
(selv)

I tidligere instanser er afsagt kendelse af Københavns Byret den 28. juni 2021
(BS-22142/2020-KBH) og af Østre Landsrets 21. afdeling den 25. oktober 2021
(BS-38238/2021-OLR).

Dommerne Vibeke Rønne, Hanne Schmidt og Jens Kruse Mikkelsen har delta-get
i denne afgørelse.

Påstande
Kærende, Alm. Brand Forsikring A/S, har nedlagt påstand om, at byrettens ken-
delse stadfæstes.

I anledning af Ankestyrelsens subsidiære påstand om afvisning, er der nedlagt
påstand om, at kæren fremmes.

Indkærede, Ankestyrelsen, har påstået stadfæstelse af landsrettens kendelse,
subsidiært afvisning.

Supplerende sagsfremstilling
En arbejdstager var den 10. oktober 2016 ude for en færdselsulykke under ud-
førslen af sit arbejde. Ved afgørelse af 17. maj 2018 anerkendte Ankestyrelsen
arbejdstagerens gener efter færdselsulykken i form af lænderyg- og nakkegener



/

2

samt hovedpine som en arbejdsskade, og ved afgørelse af 18. juli 2019 fastsatte
Ankestyrelsen arbejdstagerens varige mén som følge heraf til 5 %.

Den 19. maj 2020 anlagde arbejdsgiverens forsikringsselskab, Alm. Brand For-
sikring, retssag mod Ankestyrelsen med påstand om anerkendelse af, at ar-
bejdstageren ikke havde pådraget sig en arbejdsskade ved hændelsen den 10.
oktober 2016, subsidiært at de varige mén er mindre end 5 % og mere subsidi-ært
hjemvisning. Til støtte for den mere subsidiære påstand om hjemvisning blev det
gjort gældende, at Ankestyrelsen ikke havde oplyst sagen tilstrække-ligt.

Den 10. september 2020 meddelte Ankestyrelsen, at sagen ville blive genopta-get,
idet styrelsen var blevet i tvivl om, hvorvidt afgørelsen var behæftet med fejl, og
om sagen var tilstrækkeligt oplyst til at træffe afgørelse. Retssagen blev udsat på
Ankestyrelsens afgørelse.

Den 15. februar 2021 traf Ankestyrelsen afgørelse om, at arbejdstagerens nakke-
gener og hovedpine fortsat skulle anerkendes som en arbejdsskade, mens ar-
bejdstagerens lænderyggener ikke længere blev anset for at være en arbejds-skade.
Ankestyrelsen fastholdt, at arbejdstageren havde ret til 5 % i godtgørelse for
varige mén. Af afgørelsen fremgår bl.a.:

”Begrundelsen for afgørelsen om anerkendelse
…

Om dine nakkesmerter og din hovedpine:
…

Vi lægger vægt på, at du fik behandling for nakken hos kiropraktoren den
14. oktober 2016. Kiropraktor Person 2 har den 4. ja-nuar 2021 telefonisk
oplyst Ankestyrelsen om, at den del af journalnota-tet af 14. oktober
2016, hvor der står ”erector spinae sin løs th. ASRA+ ” an-
giver, at du fik en løsnende behandling i nakken.
…

Vi vurderer, at du har løftet bevisbyrden for, at der er tilstrækkelig år-
sagssammenhæng mellem påkørslen den 10. oktober 2016 og dine nakke-
og hovedpinegener.

Oplysningerne fremgår særligt af journalen fra din læge og kiropraktor,
samt telefonnotatet fra Ankestyrelsens samtale med din kiropraktor.
…



/

3

Oplysninger i sagen

Vi har afgjort sagen ud fra:
…

• Mails af 6. og 14. december 2020 fra Person 1 til Anke-styrelsen.
• Telefonnotat af 4. januar 2021 fra samtale med kiropraktor Person 2”

Afgørelsen af 15. februar 2021 blev fremlagt under retssagen, og Ankestyrelsen
fremlagde senere de i afgørelsen nævnte mails fra 6. og 14. december 2020 og det
nævnte telefonnotat som henholdsvis bilag G og bilag H.

Bilag G er to mails af henholdsvis 6. og 14. december 2020 fra tilskadekomne til
Ankestyrelsen, som er fremkommet i forbindelse med genoptagelsen af sagsbe-
handlingen i Ankestyrelsen. De to mails indeholder navnlig tilskadekomnes op-
lysning om, hvornår han første gang blev behandlet hos kiropraktor for nakke-
smerter efter ulykken den 10. oktober 2016.

Bilag H er et telefonnotat udarbejdet den 4. januar 2021 af en medarbejder i An-
kestyrelsen i medfør af offentlighedslovens § 13. Af bilaget fremgår bl.a.:

”Henvendelse fra kiropraktor Person 2:

Person 2 ringede til mig som aftalt før jul.

Han fortalte, at det fremgår af journalnotatet af 14-10-2016 (første be-
handling efter trafikulykken, som skete mandag den 10-10-2016) – at
Person 1 blev behandlet i nakken ved denne behandling. Det centrale i
journalnotatet er:

erector spinae sin løs th. ASRA+

Erector spinae er musklen, som går langs rygraden helt op i nakken. Sin
løs th. ASRA+ angiver, at der er fundet en låsning i nakken, som er be-
handlet med et pull. Låsning mod venstre – løsnet th (løs th). + betyder, at
låsningen gav sig ved behandlingen.

ASRA står for: A: Anterior S: superior R:højre/right A: Anterior. Efter-
som der er tale om erector spinae (musklen op langs rygraden), giver
angivelsen af ”anterior” ifølge kiropraktoren ikke mening, hvis behand-
lingen skulle være foretaget nede på brystryggen. Der bruger man ikke



/

4

det begreb, da der på grund af kroppen ikke kan ske forskubbelse på
denne måde der.

Behandlingen den 14-10-2016 svarer til behandlingen ”C1 venstre pull” ,
som blev foretaget den 17-10-2016, som blev foretaget af den anden ki-
ropraktor. Det er to forskellige måder at skrive det på.

Jeg har orienteret Person 2, at der kan blive behov for, at han afgiver en
vidneforklaring om ovenstående i retssagen. Det var han med på.”

Alm. Brand Forsikring protesterede imod fremlæggelsen af bilagene under hen-
visning til, at disse var udtryk for skriftlige vidneerklæringer, som var ensidigt
indhentet efter sagens anlæg.

Ved kendelse af 28. juni 2021 bestemte Københavns Byret, at bilag G og H ikke
skulle tillades fremlagt under retssagen. Af byrettens begrundelse fremgår bl.a.:

”Såvel bilag G som bilag H er indhentet af sagsøgte efter nærværende
sags anlæg.

Retten lægger til grund, at bilag G er en e-mailkorrespondance indhen-tet
af sagsøgte fra den skadelidte, mens bilag H er et notat udarbejdet af
sagsøgte selv i henhold til offentlighedslovens § 13 vedrørende en tele-
fonsamtale med kiropraktor Person 2.

Bilagene findes efter deres indhold at udgøre erklæringer omfattet af
retsplejelovens § 297. Da fremgangsmåden i bestemmelsen ikke er fulgt,
tillades bilagene ikke fremlagt.

Det findes ikke at kunne føre til noget andet resultat i forhold til nær-
værende retssag, om sagsøgte måtte have været forpligtet til at ind-hente
henholdsvis udarbejde bilagene til brug for behandlingen af gen-
optagelsessagen.”

Ved kendelse af 25. oktober 2021 ændrede Østre Landsret byrettens kendelse og
tillod bilag G og H fremlagt. Af landsrettens begrundelse fremgår bl.a.:

”Ankestyrelsen traf den 15. februar 2021 en ny afgørelse om bl.a. tilska-
dekomnes nakkeskade, der forblev anerkendt som en arbejdsskade. Af-
gørelsen blev truffet efter, at sagen var indbragt for retten, og den æn-
drede delvist Ankestyrelsens tidligere afgørelser. Der er mellem par-



/

5

terne enighed om, at byrettens prøvelse angår Ankestyrelsens nye afgø-
relse.

I denne afgørelse er der blandt andet henvist til oplysningerne i bilag H,
ligesom det fremgår af afgørelsen, at den er truffet ud fra bl.a. bilag G.

Da de to bilag indgår i grundlaget for den afgørelse, der skal prøves af
retten, findes der ikke grundlag for at nægte Bilag G og H fremlagt,
hvorfor Ankestyrelsens principale påstand tages til følge.”

Parternes synspunkter
Alm. Brand Forsikring har anført navnlig, at fremlæggelse af deciderede vidne-
erklæringer – som bilag G og H – som er ensidigt indhentet under den admini-
strative genoptagelse efter sagsanlægget, må være undergivet de samme ret-
ningslinjer og begrænsninger som alle andre vidneerklæringer, der begæres
fremlagt under sagen, jf. retsplejelovens § 297, stk. 1.

Det anerkendes, at Ankestyrelsens indhentelse af skriftlige vidneerklæringer fra
”vidner” ikke er omfattet af retsplejelovens § 297, men det gælder alene i for-hold
til Ankestyrelsens rolle som rekursinstans. Når Ankestyrelsen ønsker at fremlægge
de pågældende erklæringer indhentet under en verserende retssag, så skifter
erklæringerne karakter, når disse begæres fremlagt af Ankestyrelsen som
procespart. Her må Ankestyrelsen acceptere, at fremlæggelse af erklærin-gerne
kræver enighed eller rettens tilladelse, jf. retsplejelovens § 297, stk. 1, og ingen af
delene foreligger i nærværende sag.

Ankestyrelsen har ikke ved den nye afgørelse af 15. februar 2021 givet Alm.
Brand Forsikring fuldt ud medhold i den nedlagte (principale) påstand, idet
Ankestyrelsen med en ændret begrundelse har fastholdt anerkendelse af hæn-
delsen som en arbejdsulykke og fastholdt fastsættelsen af det varige mén, hvor-
ved afgørelsen materielt er på linje med de tidligere afgørelser i sagen. Alm. Brand
Forsikring har derfor en legitim og berettiget interesse i fortsat prøvelse af sagen,
herunder om grundlaget for Ankestyrelsens oprindelige afgørelser var korrekt.

Ankestyrelsens seneste afgørelse er ikke den eneste afgørelse, der er til prø-velse,
og det er derfor ikke korrekt, at bilag G og H skulle kunne fremlægges al-lerede
som følge af, at disse bilag er indhentet i forbindelse med og er indgået i
Ankestyrelsens nye afgørelse.

Uanset om det alene er Ankestyrelsens nye afgørelse af 15. februar 2021, der er til
prøvelse, er Ankestyrelsen, der under retssagen agerer som procespart, for-pligtet
til at overholde de almindelige processuelle spilleregler, der følger af



/

6

retsplejelovens § 297, når der – som her – er tale om erklæringer, som af Anke-
styrelsen direkte angives at skulle træde i stedet for mundtlige forklaringer un-der
retssagen.

Ankestyrelsen har anført navnlig, at bilag G og bilag H falder uden for den al-
mindelig forståelse af begrebet skriftlige vidneerklæringer. For så vidt angår bi-lag
H har den pågældende kiropraktor i telefonen alene fortalt om, hvad der fremgår
af journalnotatet af 14. oktober 2016 (bilag F). Telefonnotatet kan såle-des
sidestilles med et hjælpebilag til et historisk bilag svarende til en ”objektiv”
oversættelse. Den pågældende kiropraktor giver ikke vidnesbyrd om, hvorle-des
han oplevede tilskadekomnes situation. Der er derfor ikke tale om en erklæ-ring
omfattet af retsplejelovens § 297 til trods for, at den pågældende kiroprak-tor
kunne og stadig kan blive indkaldt som vidne med henblik på at supplere
journalnotatet (bilag F).

Det står Alm. Brand Forsikring frit for at indkalde kiropraktoren som vidne, li-
gesom Alm. Brand Forsikring under den administrative behandling af sagen kunne
have kommenteret på indholdet af bilag H og i den forbindelse have bedt om, at
der blev stillet yderligere spørgsmål.

Allerede fordi retssagen angår prøvelse af den nye afgørelse, vil bilagene, som er
en del af grundlaget for den nye afgørelse, skulle indgå under den verse-rende
retssag. Bilagene skifter ikke karakter på en måde og med den konse-kvens, at en
del af afgørelsesgrundlaget for den afgørelse, der er til prøvelse, kan nægtes
fremlagt under retssagen. Det er en helt grundlæggende forudsæt-ning for
domstolsprøvelsen af administrative afgørelser efter grundlovens § 63, at hele det
grundlag, som er indgået i myndighedens behandling af sagen, frit kan inddrages
under retssagen.

Selv hvis det lægges til grund, at bilagene er omfattet af retsplejelovens § 297 el-
ler en analogi heraf, bør bilagene tillades fremlagt – dels da der er sket partshø-
ring over oplysningerne uden bemærkninger fra modparten, dels da oplysnin-ger
om forståelsen af journalnotatet ikke praktisk kan afvente vidneforklaring så sent i
processen som til hovedforhandlingen.

Det er ikke udelukket at fremlægge bilag i en situation, hvor fremgangsmåden for
indhentelse ikke er fulgt. Der henvises til UfR 2020.2775 V. Det kan dermed
tillades, at der indhentes en skriftlig erklæring fra en part eller fra en person, der
ville kunne afhøres som vidne under sagen, hvis det findes ubetænkeligt. Det
gøres hertil gældende, at det i den konkrete situation er ubetænkeligt og
hensigtsmæssigt at fremlægge de omstridte bilag.



/

7

Alm. Brand Forsikring har reelt ingen retlig interesse i kæremålet, idet Retslæ-
gerådet allerede har udtalt sig på baggrund af de omstridte bilag, ligesom der den
24. oktober 2022 er truffet endelig afgørelse om genforelæggelse for Retslæ-
gerådet med blandt andet direkte henvisning til bilag H.

Højesterets begrundelse og resultat
Højesteret finder efter en konkret vurdering, at de to bilag efter deres karakter og
indhold ikke udgør skriftlige vidneerklæringer omfattet af retsplejelovens § 297.

Højesteret bemærker herved, at bilag G (de to mails fra tilskadekomne) som det
væsentlige alene indeholder en faktuel oplysning om, hvornår han første gang
efter ulykken blev behandlet for nakkesmerter hos sin kiropraktor, og at bilag H
(telefonnotatet) gengiver Ankestyrelsens samtale med kiropraktoren, som for-
klarer, hvordan man skal forstå journaltilførslen – der delvis er på latin og med
forkortelser – fra den pågældende dato.

Da de to bilag indgår i grundlaget for den afgørelse, der skal prøves af retten, og
der ikke i øvrigt er grundlag for at nægte de to bilag fremlagt, tillades Anke-
styrelsen at fremlægge bilag G og H.

THI BESTEMMES:

Landsrettens kendelse stadfæstes.

I sagsomkostninger for Højesteret skal Alm. Brand Forsikring betale 8.000 kr. til
Ankestyrelsen. Det idømte beløb skal betales inden 14 dage efter denne højeste-
retskendelses afsigelse og forrentes efter rentelovens § 8 a.



/